**Emiliano Brembilla** (s. 21. joulukuuta 1978 Ponte San Pietro, Bergamon maakunta) on italialainen uimari ja olympiamitalisti, joka on erikoistunut pitkille vapaauintimatkoille. Hän voitti olympiapronssia 4 × 200 metrin vapaauintiviestistä Ateenasta 2004. Hän on voittanut pitkällä urallaan yhteensä 14 Euroopan mestaruutta sekä neljä MM-mitalia. Hän on 186 senttimetriä pitkä ja painaa 78 kilogrammaa. Brembilla edustaa seuratasolla Team Ispra Nuotoa. Hänen valmentajinaan toimivat Alberto Castagnetti ja Dusco Le Cabec.

Ura
---

### Uran alku ja nousu Euroopan junioriuinnin huipulle

Brembilla aloitti uinnin harrastuksena nuorena ja olikin jo alusta saakka hyvin lahjakas. Uintimaailman tietoisuuteen hän nousi 15-vuotiaana voittamalla junioreiden pitkän radan Euroopan mestaruudet 1500 metrin vapaauinnista ja 4 × 200 metrin vapaauintiviestistä sekä hopean 400 metrin vapaauinnissa Tšekin Pardubicessä. Seuraavana vuonna hän jatkoi menestystään samoissa kilpailuissa Sveitsin Genevessä, nyt tuloksena hopea ja pronssi.

### Läpimurto maailman huipulle

Brembilla hallitsi keväällä 1996 Italian vapaauintia; maan mestaruuskilpailuissa hän voitti 200, 400 sekä 1500 metrin vapaauinnit. Näyttöjensä siivittämänä hänet valittiin edustamaan Italiaa kesäolympialaisiin 1996 Yhdysvaltain Atlantaan. Siellä 17-vuotias Brembilla sijoittui neljännelle sijalle sekä 400 että 1500 metrin vapaauinneissa. Hän jäi 400 metrin vapaauinnista pronssista vain 48 sekunnin sadasosaa, 1500 metrillä eroa pronssiin oli kuitenkin yli kuusi sekuntia. Joulukuussa 1996 hän kauhoi lyhyellä radalla 400 metrin vapaauinnin Euroopan mestaruuteen Saksan Rostockissa järjestetyissä lyhyen radan EM-kilpailuissa. Brembilla oli matkalla ylivoimainen: hän voitti toiseksi tulleen Saksan Stefan Pohlin yli kolmella sekunnilla. 
Kevättalvella 1997 Brembilla sijoittui lyhyen radan maailmancupin kokonaiskilpailussa kolmanneksi. Hän hallitsi jälleen Italian mestaruuskilpailuissa vapaauintimatkoja: kevään pitkän radan mestaruuskilpailuissa kaksi kultaa ja syksyllä lyhyellä radalla kolme kultaa. Elokuussa Espanjan Sevillassa järjestetyissä pitkän radan EM-kilpailuissa Brembilla voitti ylivoimaiseen tyyliin 400 sekä 1500 metrin vapaauinnit; 400 metrillä toiseksi sijoittunut Brembillan maanmies Massimiliano Rosolino jäi hänestä lähes kolme sekuntia, 1500 metrillä toiseksi sijoittunut ukrainalainen Ihor Snytko jäi Brembillan taakse yli yhdeksän sekunnin turvin. Samoissa kilpailuissa hän sijoittui lisäksi neljänneksi 4 × 200 metrin vapaauintiviestissä. Kilpailuiden jälkeen Brembilla kertoi uutistoimisto Reutersille seuraavaa:

> »Kaksi kultaa Euroopan mestaruuskilpailuissa ei ollut minulle edes unelma. En ikinä uskonut, että pystyisin siihen.» 
> 
> 

Brembilla valittiin Euroopan vuoden miesuimariksi 1997 arvovaltaisen *Swimming World Magazine*-lehden äänestyksessä.

### Vuodet 1998–2000 – kohti Sydneyä

Brembilla lähti pitkän radan MM-kilpailuihin Australian Perthiin hyvin valmistatautuneena, suunnitelmanaan uida 400 ja 1500 metrin vapaauinnit. Hän läpäisi alkuerät helposti ja selvityi kummallakin matkalla loppukilpailuun. Hän ui 1500 metrin finaalissa hyvin uimalla ajan 15.00,59, mikä jäi hänen Sevillassa uimasta ennätyksestään vain muutaman sekunnin. Hän voittikin 1990-luvun alussa matkaa yhdessä maanmiehensä Kieren Perkinsin kanssa hallinneen australialaisen Daniel Kowalskin, mutta ei pystynyt estämään matkan tulevan ME-miehen Grant Hackettin voittokulkua. Brembilla jätettiin 400 metrin finaalissa neljänneksi, sillä hänen edelleen kiilasivat australialaiset Ian Thorpe ja Hackett sekä britti Paul Palmer. Joulukuussa Yhdistyneen kuningaskunnan Sheffieldissä järjestetyissä lyhyen radan EM-kilpailuissa Brembilla uusi 400 metrin vapaauinnin kultansa uimalla uuden Euroopan ennätysajan 3.40,45. Hän saavutti myös pronssia 1500 metrin vapaauinnista kyseisissä kilpailuissa.

Vuoden 1999 ja kevättalven 2000 Brembilla tähtäsi harjoittelullaan Sydneyn kesäolympialaisiin 2000. Vuonna 1999 hän sijoittui neljänneksi 400 metrin vapaauinnissa lyhyen radan MM-kilpailuissa Kiinan Hongkongissa. Samana vuonna hän osallistui lisäksi pitkän radan EM-kilpailuihin Turkin Istanbulissa, josta tuloksena oli hopeaa 400 metrin vapaauinnista.

Vuonna 2000 Brembilla osallistui heinäkuussa järjestettyihin pitkän radan EM-kilpailuihin, jotka olivat poikkeuksellisesti vuosi edellisten jälkeen, sillä Euroopan uimaliitto LEN halusi muuttaa kilpailuiden paikkaa parillisille vuosille. Seuraavina vuosina kilpailut järjestettiin taas joka toinen vuosi.

Kilpailut järjestettiin Helsingin Mäkelänrinteen uintikeskuksessa, ja ne toimivat hyvänä kenraaliharjoituksena lokakuussa alkaneille olympialaisille. Brembillan tuomisina kilpailuista oli loistava mitalisaalis: kullat 400 metrin vapaauinnista sekä 4 × 200 m vapaauintiviestistä, sekä hopea 1500 metrin vapaauinnista. Kilpailuiden jälkeen, 25. heinäkuuta 2000 Italian presidentti Carlo Azeglio Ciampi valitsi hänet tasavallan ritarikunnan jäseneksi palkintona saavutuksistaan.

### Sydneyn olympialaiset 2000 ja sadasosan tappio

Sydneyn kesäolympialaisiin 2000 Brembilla lähti yhtenä mitalisuosikeista 400 metrin vapaauintiin. Hän selviytyikin matkalla helposti loppukilpailuun. Finaalissa Brembilla koki kuitenkin karvaan pettymyksen, sillä hän jäi neljänneksi pienimmällä mahdollisella marginaalilla; yhdysvaltalainen pronssimitalisti Klete Keller voitti hänet yhdellä sadasosalla. Brembillan edelle sijoittuivat myös hänen tutut kilpakumppaninsa Thorpe ja Rosolino. Italian joukkueen tuomisina 4 × 200 m vapaauintiviestistä oli myös neljäs sija; eroa pronssijoukkue Alankomaihin vaivaiset 21 sadasosaa.

### Menestyksen vuodet 2001–2002

Vuonna 2001 Brembilla osallistui pitkän radan MM-kilpailuihin Japanin Fukuokassa. Siellä hän voitti MM-hopeaa 4 × 200 metrin vapaauintiviestistä yhdessä Rosolinon, Andrea Beccarin sekä Matteo Pelliciarin kanssa. 400 metrin vapaauinnista tuloksena oli pronssi, Thorpen ja Hackettin jälkeen.

Lyhyen radan EM-kilpailuista 2001 Belgian Antwerpenistä Brembilla voitti jälleen Euroopan mestaruuden 400 metrin vapaauinnissa.
Vuosi 2002 oli Brembillalle todellinen menestysvuosi. Kesän pitkän radan EM-kilpailuista Saksan Berliinistä kotiintuomisina hänellä oli 400 metrin vapaauinnin sekä 4 × 200 m vapaauintiviestin kullat sekä 200 metrin vapaauinnin hopea. Joulukuussa järjestetyissä lyhyen radan EM-kilpailuissa Riesassa Brembilla oli ykkönen 200 sekä 400 metrin vapaauinneissa.

Vuonna 2003 Brembilla osallistui kolmansiin pitkän radan MM-kilpailuihinsa. Hän sijoittui neljänneksi 4 × 200 m vapaauintiviestissä yhdessä muun joukkueen kanssa.

### Vihdoin olympiamitalistiksi

Ateenan kesäolympialaisiin 2004 Brembilla lähti hakemaan olympiamitalia uransa kruunuksi. Valmistautuminen kilpailuihin sujui hyvin, sillä Brembilla voitti Madridissa järjestetyissä pitkän radan EM-kilpailuissa neljännen pitkän radan Euroopan mestaruutensa 400 metrin vapaauinnissa ja kolmannen mestaruutensa 4 × 200 metrin vapaauintiviestistä.

Ateenassa Brembillan unelma olympiamitalista toteutui vihdoin; Italian miesten 4 × 200 metrin vapaauintiviestijoukkue Brembilla–Simone Cercato–Filippo Magnini–Massimiliano Rosolino voitti olympiapronssia Yhdysvaltojen sekä Australian joukkueiden jälkeen. Italian joukkueen aika oli 7.11,83; voittajajoukkue Yhdysvallat oli Italiaa reilut neljä sekuntia nopeampi. Henkilökohtaisten matkojen puolella Brembilla sijoittui 200 metrin vapaauinnissa kahdeksanneksi ja 400 metrin vapaauinnissa yhdenneksitoista.

### Kohti Pekingiä

Ateenan olympialaisten jälkeen Brembilla osallistui vuonna 2005 pitkän radan MM-kilpailuihin Kanadan Montréalissa. Hän osallistui kilpailuissa 400 sekä 200 metrin vapaauinteihin. 400 metrin alkuerissä Brembilla oli yhdeksäs ja oli näin ensimmäinen, joka karsiutui loppukilpailusta. 200 metrillä Brembilla selvityi alkuerien ja välierien kautta loppukilpailuun, jossa hän sijoittui toiseksi viimeiseksi eli seitsemänneksi. Saman vuoden joulukuussa Brembilla osallistui Triestessä järjestettyihin lyhyen radan EM-kilpailuihin. Siellä hän sijoittui 400 metrin vapaauinnissa seitsemänneksi sekä 200 metrin vapaauinnissa kolmanneksitoista.

Budapestissa heinäkuussa 2006 järjestetyissä pitkän radan EM-kilpailuissa Brembilla sijoittui 400 metrin vapaauinnissa kolmanneksitoista. Brembilla ui myös Italian 4 × 200 metrin vapaauintiviestijoukkueessa alkuerissä, mutta joukkuetta uusittiin loppukilpailuun ja Brembilla putosi siitä. Finaalissa Italian joukkue otti kultaa ennen Isoa-Britanniaa ja Kreikkaa.

Vuonna 2007 Brembilla vietti hiljaiseloa kansainvälisistä kilpailuista, eikä hän kilpaillut kotimaassansakaan kuin muutaman kerran. Tämä johtui hänelle tehdystä kirurgisesta operaatiosta. Huhut uran lopettamisesta kuitenkin kariutuivat, kun Brembilla kertoi 23. heinäkuuta 2007 jatkavansa uraansa Pekingin kesäolympialaisiin 2008 saakka.

Brembilla valittiin Italian joukkueeseen vuoden 2008 pitkän radan EM-kilpailuihin, jotka järjestettiin Eindhovenissa, Alankomaissa 13.-24. maaliskuuta. Eindhovenissa Brembilla osallistui 200 metrin vapaauintiin. Hän selvitti tiensä melko helposti finaaliin, sillä hän oli alkuerien neljäs ja välierissä lupaavasti toinen, Saksan Paul Biedermannin jälkeen. Loppukilpailussa Brembilla sijoittui kuudenneksi, häviten pronssia voittaneelle Rosolinolle vain 89 sadasosaa. Brembilla kuitenkin sai näistä kilpailuista mitalin, sillä 4 × 200 metrin vapaauintiviestissä Italia voitti joukkueella Brembilla–Rosolino–Nicola Cassio–Magnini. Tämä mestaruus oli Brembillalle jo neljäs kyseisellä matkalla.

Huhtikuussa 2008 Brembilla osallistui Ison-Britannian Manchesterissä järjestettyihin lyhyen radan MM-kilpailuihin. Siellä hän voitti MM-pronssia 4 × 200 metrin vapaauintiviestissä, yhdessä saman joukkueen kanssa, joka oli kuukautta aikaisemmin voittanut Eindhovenissä. Heidän aikansa 6.58,39 oli uusi Italian ennätys. Mitali oli myös Brembillan ensimmäinen lyhyen radan MM-kilpailuissa. Henkilökohtaisten matkojen puolella Brembilla osallistui 400 metrin vapaauintiin, jossa hän sijoittui loppukilpailun kuudenneksi.

Italian uimaliiton *Finin* presidentti Paolo Barelli ilmoitti 15. kesäkuuta 2008, että Brembilla on niiden 34 italialaisuimarin joukossa, jotka on valittu edustamaan maataan Pekingin olympialaisiin.

### Saavutukset

* Olympiapronssimitalisti
* 13-kertainen Euroopan mestari
* kaksinkertainen MM-hopeamitalisti
* 40-kertainen Italian mestari
* kaksinkertainen junioreiden Euroopan mestari
* rikkonut 14 Italian ennätystä ja kaksi Euroopan ennätystä, joista voimassa on yksi Italian ennätys
* valittiin Euroopan vuoden miesuimariksi vuonna 1997
* kaksinkertainen nuorten Euroopan-mestari

Henkilökohtaiset ennätykset
---------------------------

### Pitkä rata

| Laji | Aika | Paikka | Vuosi |
| --- | --- | --- | --- |
| 100 metrin vapaauinti | 50,86 | Rooma,  Italia | 2003 |
| 200 metrin vapaauinti | 1.46,94 | Berliini,  Saksa | 2002 |
| 400 metrin vapaauinti | 3.45,11 | Fukuoka,  Japani | 2001 |
| 800 metrin vapaauinti | 7.55,17 | Riccione,  Italia | 2005 |
| 1500 metrin vapaauinti | 14.58,65  | Sevilla,  Espanja | 1997 |

### Lyhyt rata

| Laji | Aika | Paikka | Vuosi |
| --- | --- | --- | --- |
| 100 metrin vapaauinti | 49,43 | Bolzano,  Italia | 2002 |
| 200 metrin vapaauinti | 1.44,87 | Viareggio,  Italia | 2002 |
| 400 metrin vapaauinti | 3.40,09 | Riesa,  Saksa | 2002 |
| 800 metrin vapaauinti | 7.39,30 **IE** | Sydney,  Australia | 1998 |
| 1500 metrin vapaauinti | 14.53,45 | Sydney,  Australia | 1998 |

**IE** = voimassa oleva Italian ennätys

Euroopan ennätykset
-------------------

### Pitkä rata

| Laji | Aika | Paikka | Päivämäärä | Rikkoja, aika, päivämäärä ja paikka |
| --- | --- | --- | --- | --- |
| 4 × 200 metrin vapaauintiviesti | 7.10,86 | Fukuoka,  Japani | 27. heinäkuuta 2001 |  Italian joukkue, 7.09,60, 5. elokuuta 2006, Budapest,  Unkari |

### Lyhyt rata

| Laji | Aika | Paikka | Päivämäärä | Rikkoja, aika, päivämäärä ja paikka |
| --- | --- | --- | --- | --- |
| 400 metrin vapaauinti | 3.40,45 | Sheffield,  Yhdistynyt kuningaskunta | 11. joulukuuta 1998 | Massimiliano Rosolino, 3.39,59, 14. joulukuuta 2000, Valencia,  Espanja |

Yksityiselämä
-------------

Brembilla asuu Chignolo d'Isolassa yhdessä kihlattunsa Valentinan kanssa. "Brembon" harrastuksiin kuuluvat muun muassa jalkapallon pelaaminen, lukeminen sekä musiikki. Hän on horoskoopiltaan jousimies.

Lähteet
-------

1. 1 2 3 4 5 6 7 8 9 10 11 12 13  Federazione Italiana Nuoto – Emiliano Brembilla Federazione Italiana Nuoto. Viitattu 23.2.2008. (italiaksi)
2. ↑  Yahoo! Sports – Ateena 2004 Yahoo!. Viitattu 23.2.2008. (englanniksi)
3. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33  Emiliano Brembillan kotisivut *emilianobrembilla.it*.  Arkistoitu 18.7.2009. Viitattu 23.2.2008. (italiaksi)
4. ↑  Pechino2008 - Comitato Olimpico Nazionale Italiano CONI.  Arkistoitu 11.5.2012. Viitattu 23.2.2008. (italiaksi)
5. ↑  USA Swimming - Olympic Games USA Swimming.  Arkistoitu 10.3.2007. Viitattu 23.2.2008. (englanniksi)
6. ↑  Agenda Diana - European Championships: ROSTOCK, 1996 Agenda Diana. Viitattu 23.2.2008. (englanniksi)
7. ↑  Agenda Diana - European Championships SIVIGLIA 1997 Agenda Diana. Viitattu 23.2.2008. (englanniksi)
8. ↑  The Indian Express:"Golden day for Popov, Brembilla"  26.8.1997. The Indian Express. Viitattu 23.2.2008. (englanniksi)
9. 1 2  Swimming World Magazine - Swimmers Of The Year Swimming World Magazine. Viitattu 23.2.2008. (englanniksi)
10. 1 2  Swim Rankings - FINA 8th World Championships: Men, 1500m Freestyle, Final Geologix AG. Viitattu 23.2.2008. (englanniksi)
11. ↑  Swim Rankings - FINA 8th World Championships: Men, 400m Freestyle, Final Geologix AG. Viitattu 23.2.2008. (englanniksi)
12. 1 2  Swim Rankings - XXVII Olympic Games: Men, 400m Freestyle, Final Geologix AG. Viitattu 23.2.2008. (englanniksi)
13. ↑  Swim Rankings - XXVII Olympic Games: Men, 4 x 200m Freestyle, Final Geologix AG. Viitattu 23.2.2008. (englanniksi)
14. ↑  Swim Rankings - FINA: 9th World Championships: Men, 4 x 200m Freestyle, Final Geologix AG. Viitattu 23.2.2008. (englanniksi)
15. ↑  Swim Rankings - FINA: 9th World Championships: Men, 400m Freestyle, Final Geologix AG. Viitattu 23.2.2008. (englanniksi)
16. 1 2  Swim Rankings - XXVIII Olympic Games: Men, 4 x 200m Freestyle, Final Geologix AG. Viitattu 23.2.2008. (englanniksi)
17. ↑  Swim Rankings - BREMBILLA, Emiliano - Results 2005 Geologix AG. Viitattu 23.2.2008. (englanniksi)
18. ↑  Swim Rankings - FINA: 11th World Championships: Men, 400m Freestyle, Prelims Geologix AG. Viitattu 23.2.2008. (englanniksi)
19. ↑  Swim Rankings - FINA: 11th World Championships: Men, 200m Freestyle, Final Geologix AG. Viitattu 23.2.2008. (englanniksi)
20. ↑  Swim Rankings - LEN: European Short Course Championships: Men, 400m Freestyle, Final Geologix AG. Viitattu 23.2.2008. (englanniksi)
21. ↑  Swim Rankings - LEN: European Short Course Championships: Men, 200m Freestyle, Prelims Geologix AG. Viitattu 23.2.2008. (englanniksi)
22. ↑
23. ↑  Nuotopunto: "Intervista Rosolino & Brembilla"  23.7.2007. Nuotopunto. Viitattu 23.2.2008. (italiaksi)
24. ↑  Aspettando Pechino 2008: "Nuoto: Rosolino e Brembilla insieme verso Pechino 2008"  23.7.2007. Blogosfere.  Arkistoitu 18.2.2008. Viitattu 23.2.2008. (italiaksi)
25. ↑  Voce - "Europei di nuoto Eindhoven 2008: la lista dei convocati" La Voce. Viitattu 23.2.2008. (italiaksi)
26. 1 2  Omega Live Timing - 29th LEN European Swimming Championships - Men's 200m Freestyle: Finals Omega. Viitattu 13.4.2008. (englanniksi)[vanhentunut linkki]
27. ↑  Omega Live Timing - 29th LEN European Swimming Championships - Men's 200m Freestyle: Heats Omega. Viitattu 13.4.2008. (englanniksi)[vanhentunut linkki]
28. ↑  Omega Live Timing - 29th LEN European Swimming Championships - Men's 200m Freestyle: Semi-Finals Omega. Viitattu 13.4.2008. (englanniksi)[vanhentunut linkki]
29. 1 2  Nuoto: la 4x200 stile libero maschile bronzo ai Mondiali in Vasca Corta Blogosfere.  Arkistoitu 17.4.2008. Viitattu 25.6.2008. (italiaksi)
30. ↑  Swim Rankings - FINA: 9th World Short Course Championships - Men's 400m Freestyle: Final Geologix AG. Viitattu 25.6.2008. (englanniksi)
31. ↑  Sport Live - Pechino: i 34 azzurri del nuoto Sport Live. Viitattu 26.6.2008. (italiaksi)
32. ↑  LEN: European Records - Long Course (50 m) Men Lique Européenne de Natation.  Arkistoitu 7.8.2008. Viitattu 23.2.2008. (englanniksi)
33. ↑  Swim Rankings - LEN: European Short Course Championships 2000: Men, 400m Freestyle, Final Geologix AG. Viitattu 23.2.2008. (englanniksi)

Miesten 400 metrin vapaauinnin pitkien ratojen Euroopan-mestarit

|  |
| --- |
| 1926: Arne Borg |
1927: Arne Borg |
1931: István Bárány |
1934: Jean Taris |
1938: Björn Borg |
1947: Alexandre Jany |
1950: Alexandre Jany |
1954: György Csordás |
1958: Ian Black |
1962: Johan Bontekoe |
1966: Frank Wiegand |
1970: Gunnar Larsson |
1974: Aleksandr Samsonov |
1977: Sergei Rusin |
1981: Borut Petrič |
1983: Vladimir Salnikov |
1985: Uwe Daßler |
1987: Uwe Daßler |
1989: Artur Wojdat |
1991: Jevgeni Sadovyi |
1993: Antti Kasvio |
1995: Steffen Zesner |
1997: Emiliano Brembilla |
1999: Paul Palmer |
2000: Emiliano Brembilla |
2002: Emiliano Brembilla |
2004: Emiliano Brembilla |
2006: Juri Prilukov |
2008: Juri Prilukov |
2010: Yannick Agnel |
2012: Paul Biedermann |
2014: Velimir Stjepanović |
2016: Gabriele Detti |
2018: Myh’ailo Romantšuk |
2020: Martin Maljutin |
2022: Lukas Märtens |

Miesten 1 500 metrin vapaauinnin pitkien ratojen Euroopan-mestarit

|  |
| --- |
| 1926: Arne Borg |
1927: Arne Borg |
1931: Olivér Halassy |
1934: Jean Taris |
1938: Björn Borg |
1947: György Mitró |
1950: Hans-Günther Lehmann |
1954: György Csordás |
1958: Ian Black |
1962: József Katona |
1966: Semjon Belits-Geiman |
1970: Hans Faßnacht |
1974: Frank Pfütze |
1977: Vladimir Salnikov |
1981: Vladimir Salnikov |
1983: Vladimir Salnikov |
1985: Uwe Daßler |
1987: Rainer Henkel |
1989: Jörg Hoffmann |
1991: Jörg Hoffmann |
1993: Jörg Hoffmann |
1995: Jörg Hoffmann |
1997: Emiliano Brembilla |
1999: Ihor Snitko |
2000: Ihor Tšervynskyi |
2002: Juri Prilukov |
2004: Juri Prilukov |
2006: Juri Prilukov |
2008: Juri Prilukov |
2010: Sébastien Rouault |
2012: Gregorio Paltrinieri |
2014: Gregorio Paltrinieri |
2016: Gregorio Paltrinieri |
2018: Florian Wellbrock |
2020: Myh’ailo Romantšuk |
2022: Myh’ailo Romantšuk |